L'Ajuntament d'Alboraia i el Col·legi Santa María Marianistas Alboraia col·laboren en els seus projectes Erasmus+
08 de abril de 2022

L'equip Erasmus+ del Col·legi Santa María Marianistas d'Alboraia ha rebut aquesta setmana als socis europeus en una reunió transnacional del projecte de Joves Ciutadans pel Canvi, amb els socis de la Universitat de Hull (UK), la institució Child Dynamix de Hull (UK), i també d'Alemanya i de Noruega. També han tingut lloc reunions d'aprenentatge i d'intercanvi de bones pràctiques del projecte ELMO amb els seus socis de Grècia, Itàlia i Noruega.

Des de l'Ajuntament d'Alboraia també s'han mantingut reunions amb el centre educatiu de cara a secundar i col·laborar en els projectes europeus que s'estan duent a terme. Aquestes iniciatives ofereixen la possibilitat d'un intercanvi professional, lingüístic i de pràctiques docents entre tots els participants.

Manuel Falo Martínez, director general del centre, i Pedro Barrientos Pérez, cap del departament de llengües, han mantingut reunions amb l'equip de govern i el cos tècnic municipal, per a coordinar-se i estudiar les possibilitats de treball conjunt en projectes mediambientals.

Des del col·legi s'estan duent a terme dos projectes Erasmus+ d'intercanvi de bones pràctiques docents: "Enviromental Learning through Mobile Devices", un projecte d'aprenentatge a través de dispositius mòbils, i "Young Citizens for Change", un conjunt d'accions i activitats des del centre escolar en col·laboració amb altres centres i entitats europees.

Un dels objectius és "despertar més consciència en l'alumnat dels problemes mediambientals", com afirma el director del centre. Un objectiu que permet propiciar el respecte pel medi ambient entre la ciutadania jove.